Takoma Parkin keskusta-aluetta
Takoma Parkin kaupungin kyltti
**Takoma Park** on Washingtonin metropolialueeseen kuuluva kaupunki Marylandin osavaltiossa Yhdysvalloissa.

Historia
--------

Takoma Parkin perusti Benjamin Franklin Gilbert, joka osti vuonna 1883 ensimmäisen maa-alueensa Washington DC:sta ja Marylandista. Hän alkoi kehittää Takoma Parkia yhtenä ensimmäisistä rautateitse saavutettavissa olevista lähiöistä Washington DC:n seudulla. Korkeamman sijaintinsa ansiosta Takoma Park tarjosi paremman suojan malarialta ja moskiitoilta kuin Washington DC. Takoma Parkista tuli paikallishallinnollinen yksikkö vuonna 1890, ja vuoteen 1913 mennessä siitä kehittyi Montgomeryn piirikunnan suurin kaupunki.

Takoma Parkin varhaisten asukkaiden joukossa oli luonnontieteilijä Benjamin Y. Morrison, jonka risteyttämien atsaleoiden ansiosta Takoma Park tuli tunnetuksi "atsaleakaupunkina" (Azalea City). Vuonna 1904 Takoma Parkiin tuli seitsemännen päivän adventistien kirkon kansainvälinen päämaja. Se sijaitsi kaupungissa kunnes siirtyi vuonna 1989 Marylandin Silver Springiin. Vuonna 1904 perustettiin myös Takoma Parkissa yhä toimiva Washingtonin adventistinen yliopisto (Washington Adventist University). 1960-luvulla Takoma Park alkoi saada tunnettavuutta poliittisesta aktivismista. Tuleva pormestari, kansalaisvapausaktivisti Sam Abbott johti silloin kampanjaa Takoma Parkin historiallisen pohjoisen asuinalueen halki kulkevaksi suunnitellun liittovaltiollisen valtatien rakentamisen pysäyttämiseksi ja sen korvaamiseksi Metrorail-linjalla.

Takoma Parkin itäiset osat kuuluivat vuoteen 1997 saakka Prince George'sin piirikuntaan, läntiset osat Montgomeryn piirikuntaan. Marraskuussa 1995 järjestettiin Marylandin osavaltion sponsoroima kansanäänestys, jonka tuloksena koko Takoma Park päätettiin sisällyttää Montgomeryn piirikunnan rajojen sisälle. Piirikuntien uudet rajat astuivat voimaan 1. heinäkuuta 1997.

Vuonna 2013 Takoma Parkin kaupunginvaltuusto päätti alentaa kaikissa kaupungin vaaleissa äänestysikärajaa kuuteentoista vuoteen ensimmäisenä kaupunginvaltuusto Yhdysvaltain historiassa. Syyskuuhun 2022 mennessä seuraavat Marylandin kaupungit seurasivat Takoma Parkin asettamaa esimerkkiä: Hyattsville, Greenbelt, Riverdale Park ja Mount Rainier. Kate Stewart toimi Takoma Parkin pormestarina ennen kuin hänen seuraajakseen äänestettiin marraskuussa 2022 Talisha Searcy.

Väestö
------

1. huhtikuuta 2020 julkistetun väestönlaskennan mukaan Takoma Parkin väkiluku oli 17 629. Asukkaista alle 18-vuotiaita oli 26,1 %, yli 65-vuotiaita 12,0 %. Valkoisia oli asukkaista 44,5 %, afroamerikkalaisia 35,1 %, latinalaisamerikkalaistaustaisia 13,1 %, aasialaistaustaisia 5,2 % ja alkuperäiskansoihin kuuluneita 0,9 %.

Aiemman väestönlaskennan (1. huhtikuuta 2010) aikaan Takoma Parkin väkiluku oli ollut 16 715.

Kulttuuri
---------

Takoma Parkissa säännöllisesti järjestettäviin tapahtumiin kuuluu vuonna 1982 perustettu Takoma Park Folk Festival, joka pidetään vuosittain syyskuussa.

Tunnettuja asukkaita
--------------------

* Danielle Allen, yhteiskuntatieteilijä
* John Fahey, muusikko
* Steve Francis, koripalloilija
* Jamie Raskin, poliitikko
* Ted N. C. Wilson, uskonnollinen johtaja

Lähteet
-------

1. 1 2 3 4 5  History City of Takoma Park, viitattu 4.12.2023
2. ↑  History Washington Adventist University, viitattu 4.12.2023
3. ↑  Takoma Park, MD Vote16 USA, viitattu 4.12.2023
4. ↑  Group advocating for lowering voting age to 16 for local elections Civic Innovation Center 20.9.2022, viitattu 4.12.2023
5. ↑  Councilmember Talisha Searcy Elected Takoma Park Mayor Montgomery Community Media, viitattu 4.12.2023
6. 1 2  Takoma Park city, Maryland U.S. Census Bureau QuickFacts, viitattu 4.12.2023
7. ↑  Takoma Park Folk Festival, Inc. Idealist, viitattu 4.12.2023
8. ↑  Brett Zongker, Library of Congress to Award Kluge Prize for Achievement in the Study of Humanity to Danielle Allen Center for Research on Computation and Society, viitattu 4.12.2023
9. ↑  Chris Richards, John Fahey’s psychedelic legacy was born in Takoma Park. This festival is bringing it home. The Washington Post 11.4.2018, viitattu 4.12.2023
10. ↑  Former NBA All-Star Steve Francis Will Host Ribbon Cutting Ceremony and Community Celebration at the Newly Renovated Takoma-Piney Branch Local Park Funded by his Foundation Montgomery Planning Board 31.5.2012, viitattu 4.12.2023
11. ↑  Claudia Grisales, Democratic Rep. Jamie Raskin, free from cancer, weighs a Senate run NPR 27.6.2023, viitattu 4.12.2023
12. ↑  About Pastor Ted Wilson, viitattu 4.12.2023